อุ้มคนออกจากงาน55ปีเว้นภาษีสำรองเลี้ยงชีพ
สรรพากรใจดีไม่คิดภาษีสมาชิกกองทุนสำรองเลี้ยงชีพอายุ 55 ปี ที่ออกจากงาน
2 ก.พ. 2556

สรรพากรใจดีไม่คิดภาษีสมาชิกกองทุนสำรองเลี้ยงชีพอายุ 55 ปี ที่ออกจากงาน
นายสาธิต รังคสิริ อธิบดีกรมสรรพากร กล่าวว่า กรมสรรพากรได้ประกาศเพิ่มสิทธิประโยชน์ทางภาษีให้กับสมาชิกกองทุนสำรองเลี้ยงชีพ โดยหากสมาชิกออกจากงานหรือออกจากกองทุนสำรองเลี้ยงชีพเมื่อมีอายุอย่างน้อย 55 ปี ก็จะได้รับยกเว้นภาษีเงินได้บุคคลธรรมดาสำหรับเงินได้หรือผลประโยชน์นั้นทันที เงินได้ที่เกิดขึ้นไม่ต้องเสียภาษี
นอกจากนี้ หากลูกจ้างที่ออกจากงานและต้องออกจากสมาชิกกองทุนก่อนอายุครบ 55 ปีบริบูรณ์ ก็ยังมีสิทธิได้รับการยกเว้นภาษีเงินได้ หากรอรับเงินหรือผลประโยชน์ทั้งหมดจากกองทุนสำรองเลี้ยงชีพเมื่อตาย ทุพพลภาพ หรืออายุครบ 55 ปีบริบูรณ์ และเป็นสมาชิกกองทุนมาแล้วไม่น้อยกว่า 5 ปีต่อเนื่อง
ทั้งนี้ มาตรการภาษีดังกล่าวมีวัตถุประสงค์เพื่อส่งเสริมการออมเงินระยะยาวให้แก่สมาชิก เมื่อสมาชิกกองทุนเกษียณอายุหรือออกจากงานตามเงื่อนไขที่กำหนดก็จะได้รับเงินหรือผลประโยชน์อื่นๆ จากกองทุนโดยไม่ต้องเสียภาษี ทำให้มีคุณภาพชีวิตที่ดียิ่งขึ้น มาตรการดังกล่าวยังส่งเสริมความเท่าเทียมกันทางภาษีระหว่างกองทุนสำรองเลี้ยงชีพกับกองทุนบำเหน็จบำนาญข้าราชการด้วย
อธิบดีกรมสรรพากร ชี้แจงว่า ประกาศดังกล่าวให้มีผลทันทีในปีนี้ โดยจะยกเลิกประกาศเดิมที่กำหนดเกณฑ์ว่า กรณีที่ลูกจ้างออกจากงาน ให้ยกเว้นภาษีเงินได้บุคคลธรรมดาเฉพาะกรณีที่ลูกจ้างออกจากงานและได้รับเงินได้หรือผลประโยชน์ใดๆ เพราะการตาย ทุพพลภาพ หรือเกษียณอายุตามข้อบังคับของกองทุนสำรองเลี้ยงชีพนั้นๆ แต่เกณฑ์ใหม่ไม่อิงการเกษียณอายุอีกต่อไป 
นายสาธิต กล่าวต่อว่า กรมสรรพากรได้ขยายเวลาการใช้เลขประจำตัวผู้เสียภาษีอากร 13 หลัก แทนเลขประจำตัวผู้เสียภาษีอากร 10 หลัก ออกไปจนถึงวันที่ 31 ก.ค. 2556 เนื่องจากมีผู้ประกอบการจำนวนมากแจ้งว่ามีเอกสารที่เกี่ยวข้องเหลืออยู่มาก